Spelers ‘teleurgesteld’ dat Aussie-reeks nie voortgaanDie Proteas vier ’n paaltjie. Foto: Ishara S. Kodikara/AFP. Krieket Suid-Afrika (KSA) het gister bevestig dat die Proteas nie meer in Januarie 2023 aan ’n internasionale eendagkrieketreeks in Australië sal deelneem nie. ’n Nuwe plaaslike T20-toernooi (wat vroeg volgende jaar begin) en ’n propvol internasionale krieketkalender word as die hoofredes vir die besluit voorgehou. Volgens Pholetsi Moseki, KSA se uitvoerende hoof, is “volhoubaarheid” glo ’n woord wat gereeld tydens die nasionale krieketbeheerliggaam se beraadslagingsessies gehoor is. “Dit was ’n baie moeilike besluit, maar die langtermyn-volhoubaarheid van ons nuwe T20-liga is daarvan afhanklik om al ons plaaslike spelers beskikbaar te hê vir hierdie opwindende nuwe toevoeging tot die Suid-Afrikaanse krieketkalender,” het Moseki gesê. Hy het bygevoeg dat KSA altyd sal probeer om sy bilaterale reeksverpligtinge na te kom, maar dat onvoorsiene omstandighede ’n besliste invloed op die proses kan hê. “In die geval van die Australië-toer het ons na Krieket Australië (CA) uitgereik in ’n poging om die wedstryde te herskeduleer. Ons het vier opsies op die tafel geplaas, maar ongelukkig – en tot ons teleurstelling – was nie een van die voorgestelde datums aanvaarbaar vir Australië nie.” In ’n onderhoud met Cricinfo het Moseki egter erken dat die spelers teleurgesteld oor die jongste verwikkeling is. Hy het vooraf met belangrike rolspelers soos Mark Boucher (hoofafrigter), Temba Bavuma (witbalkrieketkaptein) en Dean Elgar (toetskrieketkaptein) beraadslaag. “Die spelers is inderdaad teleurgesteld dat die eendagwedstryde in Australië nie sal plaasvind nie, maar hulle het begrip vir die redes. Baie mense het geld in die T20-toernooi belê en ons moet dit ’n kans gee.” Die Internasionale Krieketraad (IKR) se Superliga-ranglys speel ’n deurslaggewende rol in die kwalifiseringsproses vir volgende jaar se Wêreldbeker-toernooi. Om ’n spul punte dan net so weg te gee, sal beslis nie ’n span se veldtog baat nie. Die Proteas beklee tans die 11de plek op dié ranglys met 49 punte en slegs die agt voorste spanne sal hul tasse vir die internasionale skouspel kan pak; andersins is nóg kwalifiserende wedstryde die voorland. KSA het intussen ook ingestem dat die IKR die ranglyspunte vir die reeks aan Australië toeken. “Ja, dit is hartseer om belangrike punte te verloor, maar ons is terselfdertyd vol vertroue dat die Proteas die verlangde punte sal bymekaarmaak om vanself vir die spogtoernooi in Indië te kwalifiseer.”